โครงการพัฒนาแหล่งน้ำอันเนื่องมาจากพระราชดำริ จังหวัดเพชรบูรณ์ ช่วยเก็บกักน้ำเพิ่มเติม เพิ่มพื้นที่ชลประทาน
นายเฉลิมเกียรติ คงวิเชียรวัฒน์ รองอธิบดีกรมชลประทาน เปิดเผยถึงความต้องการใช้น้ำของจังหวัดเพชรบูรณ์ ปีละกว่า 800 ล้าน ลบ.ม. และคาดว่าในอนาคตจะเพิ่มเป็น 1,000 ล้าน ลบ.ม. แต่ปัจจุบันพื้นที่จังหวัดเพชรบูรณ์สามารถพัฒนาแหล่งน้ำและเก็บกักน้ำได้เพียง 223 ล้าน ลบ.ม. ขณะที่อ่างเก็บน้ำห้วยป่าแดง อ่างเก็บน้ำห้วยป่าเลา เป็นแหล่งน้ำต้นทุนเพื่อช่วยส่งน้ำเพื่อการเกษตรและการประปา ซึ่งยังไม่เพียงพอต่อความต้องการจึงได้มีแผนพัฒนาโครงการอ่างเก็บน้ำอันเนื่องมาจากพระราชดำริในลุ่มน้ำป่าสัก เนื่องจากลำน้ำสาขาในลุ่มน้ำป่าสักมีปริมาณมากแต่เขื่อนป่าสักมีศักยภาพรับน้ำได้ไม่มากพอ จึงทบทวนศึกษาแผนงานโครงการที่มีศักยภาพในการพัฒนาแหล่งน้ำลุ่มน้ำป่าสัก พบว่าสามารถทำได้ถึงจำนวน 19 โครงการ โดยในพื้นที่จังหวัดเพชรบูรณ์ได้เลือก 3 โครงการ เพื่อศึกษาผลกระทบสิ่งแวดล้อม ได้แก่ โครงการประเมินผลกระทบสิ่งแวดล้อมอ่างเก็บน้ำน้ำทิน อำเภอเมือง จังหวัดเพชรบูรณ์ โครงการประเมิณผลกระทบสิ่งแวดล้อมอ่างเก็บน้ำนางั่ว อำเภอเมือง จังหวัดเพชรบูรณ์ โครงการศึกษาความเหมาะสมและประเมิณผลกระทบสิ่งแวดล้อมอ่างเก็บน้ำห้วยสะดวงใหญ่ อำเภอหล่มสัก จังหวัดเพชรบูรณ์สำหรับการจัดประชุมเพื่อรับฟังความคิดเห็นของทุกฝ่ายทั้งผู้ได้รับผลกระทบและผู้ที่มีส่วนได้รับประโยชน์จากโครงการ รวมไปถึงความคุ้มค่าของงบประมาณ การลงพื้นที่ในครั้งนี้ทำให้เห็นว่าการพัฒนาแหล่งน้ำของกรมชลประทานเพื่อให้ให้ตรงกับเป้าหมาย สอดคล้องกับความต้องการใช้น้ำ รองรับสังคมเมืองที่กำลังเติบโต รวมถึงการท่องเที่ยว เพื่อการวางระบบการบริหารจัดการน้ำได้อย่างทั่วถึง ขณะเดียวกันยังได้พบปะผู้นำท้องถิ่นและตัวแทนเกษตรกรในพื้นที่ ที่ต้องการให้มีโครงการอ่างเก็บน้ำน้ำทิน เนื่องจากได้รับผลกระทบจากการขาดแคลนน้ำเพื่อทำการเกษตรและการอุปโภค-บริโภคในช่วงหน้าแล้ง ผลผลิตทางการเสียหายจากอุทกภัย ทั้งนี้ หากโครงการฯสำเร็จแล้วจะสามารถเก็บกักน้ำได้ 15.68 ล้าน.ลบ.ม. เป็นแหล่งน้ำต้นทุนเพื่อส่งน้ำให้กับ 13 หมู่บ้าน ของตำบลตะเบาะ และตำบลน้ำร้อน อำเภอเมืองเพชรบูรณ์สามารถบรรเทาปัญหาขาดแคลนน้ำในช่วงหน้าแล้งและลดผลกระทบจากอุทกภัยในฤดูน้ำหลากได้ด้วย